b'\n_START_ARTICLE_\nRa\xc5\xa1a Sraka\n_START_PARAGRAPH_\nRa\xc5\xa1a Sraka Vukovi\xc4\x87, slovenska judoistka, * 10. oktober 1979._NEWLINE_Ra\xc5\xa1a Sraka je ena od najuspe\xc5\xa1nej\xc5\xa1ih slovenskih judoistk. Kot \xc4\x8dlanica Judo kluba Be\xc5\xbeigrad (od 1991 do 2012) in kot pripadnica \xc5\xa1portne enote Slovenske vojske (od 1999 do 2012) se lahko pohvali z bogato bero medalj iz evropskih, svetovnih in voja\xc5\xa1kih prvenstev v judu. Orala je ledino slovenskega juda in bila ena prvih \xc5\xa1portnic, ki je uveljavljala \xc5\xbeenski judo v Sloveniji, \xc5\xa1e bolj pa na mednarodnih tekmovanjih._NEWLINE_Njena zlata medalja na Sredozemskih igrah v Tunisu (2001) je opozorila na nov rod slovenskih judoistk. Bronasta medalja na svetovnem prvenstvu leta 2005 v Kairu pa je bila prva dose\xc5\xbeena kolajna s tekmovanj te ravni v zgodovini slovenskega juda. Dvakrat je nastopila tudi na poletnih olimpijskih igrah - v Atenah 2004 je dosegla 9. mesto in v Londonu 2012 pa 7. mesto. _NEWLINE_\xc5\xa0portno kariero je kon\xc4\x8dala 1. augusta 2012 na olimpijskih igrah v Londonu. _NEWLINE_Ra\xc5\xa1a je diplomantka Fakultete za \xc5\xa1port Univerze v Ljubljani; \xc5\xa1tudij nadaljuje na doktorski ravni. _NEWLINE_Od leta 2014 je predsednica komisije \xc5\xa1portnikov Olimpijskega komiteja Slovenije.  _NEWLINE_Je poro\xc4\x8dena in ima dva otroka.\n_START_SECTION_\nNagrade in priznanja\n_START_PARAGRAPH_\nRa\xc5\xa1a je prejemnica \xc5\xa1tevilnih nagrad in priznanj. Prejela je Bloudkovo plaketo (2002) in Bloudkovo nagrado (2005), ki jo podeljuje Ministrstvo za \xc5\xa1olstvo in \xc5\xa1port za izjemne mednarodne uspehe. Leta 2003 so jo nagradili z nagrado Marjana Ro\xc5\xbeanca, najvi\xc5\xa1jo nagrado Mestne ob\xc4\x8dine Ljubljana za podro\xc4\x8dje \xc5\xa1porta.\xc5\xa0estkrat je bila imenovana za najbolj\xc5\xa1o \xc5\xa1portnico mesta Ljubljane (2002, 2003, 2004, 2005, 2010, 2012). Ve\xc4\x8dkrat se je uvrstila tudi v o\xc5\xbeji izbor za najbolj\xc5\xa1ega slovenskega \xc5\xa1portnika leta, dvakrat je bila razgla\xc5\xa1ena za drugo \xc5\xa1portnico leta v Sloveniji (2. mesto \xe2\x80\x93 2003, 2005).'